ตอนนี้ ลงทุนอะไรดีที่สุด
ในชีวิตคนเรา จะใช้เวลาส่วนใหญ่ หมดไปกับการค้นหาคำตอบ ของคำถามที่เราตอบไม่ได้..
7 ก.ย. 2560

ในชีวิตคนเรา
จะใช้เวลาส่วนใหญ่
หมดไปกับการค้นหาคำตอบ ของคำถามที่เราตอบไม่ได้..
หวย งวดนี้จะออกอะไร?
ดวง ชีวิตเราปีนี้จะดีไหม เนื้อคู่จะเจอเมื่อไร?
หุ้น วันนี้จะขึ้นหรือจะลง?
น่าแปลกใจที่ว่า ถึงคนถามจะรู้ว่าตอบได้ยาก แต่ก็ยังชอบถามกันอยู่
ถึงจะไปศึกษาข้อมูลมาอย่างดี เตรียมคำตอบมาไว้เป็นสิบกรณีที่อาจจะเกิดขึ้น สุดท้ายผลลัพธ์ก็อาจต่างจากที่เราคิดก็ได้
เรียกได้ว่า เสียเวลาตั้งแต่ตั้งคำถาม..
ทำนองเดียวกัน คำถามยอดฮิตของเรื่องลงทุนก็คงหนีไม่พ้น ตอนนี้ ลงทุนอะไรดีที่สุด?
คำถามนี้เป็นคำถามที่ตอบยาก อีกคำถามหนึ่ง
เพราะการลงทุน มันเกี่ยวกับวงความรู้ของแต่ละคนด้วย
ถ้ามีคนมาโฆษณาว่ามีธุรกิจที่ให้ผลตอบแทนดีมาก แต่ถ้าเราไม่รู้เรื่องนั้น ธุรกิจซับซ้อนซ่อนเงื่อน แม้แต่สินค้าอะไรเรายัง งง ไม่รู้ว่าอนาคตจะเดินไปทางไหน เราก็คงไม่สบายใจที่จะใส่เงินเข้าไปลงทุน
ต่างกับการลงทุนที่ให้ผลตอบแทนน้อยลงมาหน่อย แต่ถ้าเรารู้เรื่องนั้นเป็นอย่างดี ตอบได้เป็นเรื่องเป็นราวว่าบริษัทนั้นทำธุรกิจอะไร อนาคตน่าจะเป็นอย่างไร เราก็คงสบายใจที่จะมีส่วนร่วมกับการลงทุนนั้นต่อไป
วงความรู้ของแต่ละคนไม่เหมือนกัน..
คนนึงรู้เรื่องอย่างนึง สบายใจที่จะลงทุนในธุรกิจหนึ่ง แต่อีกคนหนึ่งอาจจะไม่สบายใจในธุรกิจนั้น เพราะไม่มีความรู้เรื่องนั้น
สรุปแล้ว ถ้าจะให้ตอบคำถามนี้ ก็คงต้องตอบว่า การลงทุนที่ดีที่สุด คือ การลงทุนในสิ่งที่เราเข้าใจ
ถ้าเราไม่เข้าใจ ไม่สบายใจ ก็อย่าไปลงทุน.. เพราะโลกนี้ ยังมีทรัพย์สินอีกตั้งหลายอย่างที่เข้าใจได้ง่ายๆรอให้เราใส่เงินเข้าไปลงทุน
ไม่ต้องกลัวพลาดว่าจะตกรถไฟขบวนสุดท้าย รถไฟในโลกนี้มีหลายขบวน และมีมาเรื่อยๆ
ขึ้นรถไฟขบวนต่อไป ยังดีกว่าขึ้นรถไฟที่จะพาเราตกเหว..
แต่ถ้าเราไม่เข้าใจอะไรเลย หล่ะ?
ก็คงต้องตอบว่า เรายังไม่ควรเริ่มลงทุนถ้าเรายังไม่เข้าใจอะไรเลย เพราะมีโอกาสสูงมากที่เราจะขาดทุน
การลงทุนมี ได้และเสีย เราควรคิดก่อนว่าเราจะสามารถขาดทุนได้มากแค่ไหน ไม่ใช่ ได้กำไรมากแค่ไหน
ถ้าเรายังไม่เข้าใจอะไรเลย ก็ไม่เป็นไร
สิ่งที่จะช่วยเพิ่มความเข้าใจของเราได้ ก็คือการเพิ่มวงความรู้ของเราให้กว้างขึ้น
สิ่งไหนที่เรายังไม่รู้ และอยากรู้ ก็เริ่มศึกษา ถ้าเรื่องราวไม่ได้ซับซ้อนเกินไป ก็คงไม่ยากที่จะเริ่มต้นทำความเข้าใจ
มีแฟนเพจลงทุนแมนหลายท่านบอกว่าเมื่อก่อนไม่รู้เรื่องนั้นเรื่องนี้ แต่พออ่านบทความแล้วก็ได้รู้มากขึ้น เข้าใจมากขึ้น
เมื่อเราทำแบบนี้บ่อยขึ้น ความรู้ก็จะเริ่มสะสมมากขึ้นเรื่อยๆ
และถ้ามีความรู้ที่มากพอ ประสบการณ์ที่มากขึ้น เราก็จะมั่นใจในการตัดสินใจว่าจะลงทุนอะไร
สุดท้ายเรื่องนี้คงต้องสรุปว่า การลงทุนที่ดีสุด ไม่ได้เป็นการลงทุนในทรัพย์สินใด แต่ การลงทุนที่ดีสุด คือ การลงทุนในความรู้ ให้ตัวเราเอง..